776/2017

Kærður var úrskurður héraðsdóms þar sem hafnað var kröfu Ó um að fella úr gildi ákvörðun sýslumannsins á Suðurlandi um að hafna breytingu á frumvarpi til úthlutunar söluverðs fasteignar sem verið hafði í eigu Ó. Í dómi Hæstaréttar kom fram að með kröfugerð sinni leitaði Ó ekki eftir tilteknum breytingum á hinu umþrætta frumvarpi, en af því leiddi að dómur í samræmi við hana fæli ekki í sér niðurstöðu um hvernig haga bæri úthlutun söluandvirðisins. Taldi Hæstiréttur kröfunni svo áfátt að þessu leyti að óhjákvæmilegt væri að vísa málinu sjálfkrafa frá héraðsdómi.

Dómur Hæstaréttar.

Mál þetta dæma hæstaréttardómararnir G-kvk-nf B-kvk-nf, B-kk-nf B-kk-nf og K-kk-nf A-kk-nf.

Sóknaraðili skaut málinu til Hæstaréttar með kæru 8. desember 2017, en kærumálsgögn bárust réttinum 18. sama mánaðar. Kærður er úrskurður Héraðsdóms Suðurlands 27. nóvember 2017, þar sem hafnað var kröfu sóknaraðila um að felld yrði úr gildi ákvörðun sýslumannsins á Suðurlandi 14. febrúar 2017 um að hafna breytingu á frumvarpi til úthlutunar söluverðs fasteignarinnar Gularás í Rangárþingi. Kæruheimild var í 1. mgr. 79. gr. laga nr. 90/1991 um nauðungarsölu. Sóknaraðili krefst þess að hinn kærði úrskurður verði felldur úr gildi og framangreind krafa hans tekin til greina. Þá krefst hann málskostnaðar í héraði og kærumálskostnaðar.

Varnaraðili krefst staðfestingar hins kærða úrskurðar og kærumálskostnaðar.

Málavextir eru raktir í hinum kærða úrskurði. Eins og þar kemur fram var sóknaraðili þinglýstur eigandi jarðarinnar Gularás í Rangárþingi eystra. Var jörðin seld nauðungarsölu 4. maí 2016 og var varnaraðili þar hæstbjóðandi með boð að fjárhæð 40.000.000 krónur. Sóknaraðili leitaði úrlausnar Héraðsdóms Suðurlands um gildi nauðungarsölunnar, sem hafnaði að fella hana úr gildi með úrskurði 15. nóvember 2016. Var sá úrskurður staðfestur með dómi Hæstaréttar 6. janúar 2017 í máli nr. 798/2016.

Hinn 16. janúar 2017 lagði sýslumaðurinn á Suðurlandi fram frumvarp til úthlutunar á söluverði jarðarinnar. Samkvæmt frumvarpinu voru teknar til greina kröfur varnaraðila sem byggðar voru á tryggingarbréfi á 1. veðrétti eignarinnar og tveimur veðskuldabréfum á 2. og 3. veðrétti hennar. Sóknaraðili lýsti yfir mótmælum við frumvarpi sýslumanns 30. janúar 2017 og voru þau mótmæli tekin til úrlausnar á fundi 14. febrúar sama ár. Á þeim fundi krafðist sóknaraðili þess að dráttarvaxtakröfu varnaraðila vegna veðskuldabréfanna á 2. og 3. veðrétti eignarinnar yrði hafnað og greiðslur til hans lækkaðar í samræmi við það. Sýslumaður hafnaði kröfu sóknaraðila um breytingu á frumvarpinu. Leitaði sóknaraðili í kjölfarið úrlausnar héraðsdóms um þá ákvörðun sýslumanns og gerði þá kröfu að hún yrði felld úr gildi. Er málsástæðum sóknaraðila að baki þeirrar kröfu nánar lýst í hinum kærða úrskurði.

Sem fyrr greinir var kröfu sóknaraðila hafnað í hinum kærða úrskurði og gerir hann nú þá kröfu hér fyrir dómi að úrskurður héraðsdóms verði felldur úr gildi og að tekin verði til greina krafa hans um að fyrrgreind ákvörðun sýslumannsins á Suðurlandi verði felld úr gildi. Með kröfugerð sinni leitar sóknaraðili ekki eftir tilteknum breytingum á hinu umþrætta frumvarpi sýslumanns. Af því leiðir að dómur í samræmi við hana felur ekki í sér niðurstöðu um hvernig haga beri úthlutun söluandvirðisins. Samkvæmt þessu er kröfunni svo áfátt að óhjákvæmilegt er að vísa málinu sjálfkrafa frá héraðsdómi.

Rétt er að aðilarnir beri hvor sinn kostnað af málinu í héraði og fyrir Hæstarétti.

Dómsorð:

Máli þessu er vísað frá héraðsdómi.

Málskostnaður í héraði og fyrir Hæstarétti fellur niður.